मछिन्द्रलाई भुटानी टिमको चुनौती
विदेशी खेलाडीको कागजी प्रक्रिया नमिलेको परिस्थितिबाट गुज्रिएको मछिन्द्र क्लबले एएफसी कप २०२३–०२४ छनोटको प्रारम्भिक चरण एकमा मंगलबार दशरथ रंगशालामा भुटानी प्रिमियर लिग च्याम्पियन पारो एफसीविरुद्ध प्रतिस्पर्धा गर्ने तयारी पूरा गरेको छ ।
काठमाडौँ — विदेशी खेलाडीको कागजी प्रक्रिया नमिलेको परिस्थितिबाट गुज्रिएको मछिन्द्र क्लबले एएफसी कप २०२३–०२४ छनोटको प्रारम्भिक चरण एकमा मंगलबार दशरथ रंगशालामा भुटानी प्रिमियर लिग च्याम्पियन पारो एफसीविरुद्ध प्रतिस्पर्धा गर्ने तयारी पूरा गरेको छ ।मछिन्द्रका कप्तान विशाल श्रेष्ठ र मुख्य प्रशिक्षक किशोर केसी ।पछिल्लो सहिद स्मारक ‘ए’ डिभिजन लिगमा १८ गोल गरेका क्यामरुनी स्ट्राइकर मेसुके ओलोमाउ नेपालबाहिरै छन् । खुमलटार एफसी रेलिगेसनमा परेपछि उनलाई एएफसी कप छनोटका लागि मछिन्द्रले अनुबन्ध गरेको थियो । यसबारे मछिन्द्रका टिम म्यानेजर अनिल श्रेष्ठले भने, ‘उनको भिसा मिलाउनै सकिएन । उनी सिक्किममै छन् । नेपाल छिर्नै पाएनन् । भारतमा (प्रारम्भिक चरण २ को खेल) भने खेल्न सक्छन् ।’ उनका अनुसार अरू तीन विदेशी खेलाडी ओलावाले ओलाडिपो आफिज, आन्द्रेस निआ र करिम ओमोलाजा भने पारोविरुद्ध उपलब्ध छन् । त्यसैले ‘ए’ डिभिजन लिगमा सर्वाधिक २३ गोल गरेका आफिजसँगै विमल घर्तीमगरले मछिन्द्रको अग्रपंक्ति सम्हाल्नेछन् ।सन् २०१८ मा स्थापित पारोले पाँच वर्षयता तीनपल्ट भुटानी लिगको उपाधि जितेको छ । टोलीका मुख्य खेलाडी विदेशी नै हुन् । ४३ वर्षीय भेट्रान स्ट्राइकर कोजु होम्मासँगै घानाका इभान्स असान्टेले पारोका अग्रपंक्ति सम्हाल्ने छन् । पारोले लिगको उपाधि रक्षा गर्दा कोजुले १८ खेलमा कीर्तिमान ३४ गोल गरेका थिए । श्रीलंकाको लिगमा दुईपल्ट सर्बाधिक गोलकर्ता भएका असान्टे चौथोपल्ट एसियाली फुटबलको महादेशीय प्रतियोगिता खेल्न लागेका हुन् । जावलाखेल युवा क्लबका पूर्वखेलाडी फ्लोरेन्ट कोअरामा पारोको रक्षापंक्ति निर्भर छ । स्टफेन डाङ मिडफिल्डमा प्रभावशाली छन् । त्यसैले मछिन्द्रविरुद्ध पारोको प्रतिस्पर्धा हरहिसाबले विदेशी खेलाडीमै निर्भर छ ।घरेलु लिगमा ह्याट्रिक गर्ने अवसरमा चुकेको मछिन्द्रले उपविजेता भएर पनि च्याम्पियन चर्च ब्वाइज यनाइटेडले एएफसी क्लब लाइसेन्सको मापदण्ड पूरा नगरेपछि एसियाली क्लब फुटबलमा नेपालको प्रतिनिधित्व गर्ने अवसर पाएको हो । डेब्युमा गत वर्ष श्रीलंकाको ब्लु स्टारविरुद्ध २–१ ले स्तब्ध भएको मछिन्द्र यसपालि पारोलाई हराएर प्रारम्भिक चरण २ मा इन्डियन सुपर लिग क्लब मोहन बगानविद्ध अर्को साता कोलकातामा खेल्न चाहन्छ । यसैमा तगारो बन्न चाहन्छ पारो ।दुई वर्षअघि छनोटको दोस्रो चरणसम्म पुगेको पारोले गत सिजन अपराजित रहँदै लिगको उपाधि रक्षा गरेको थियो । उसले सन् २०१९ मा फुन्चोलिङमा भएको जिग्मे दोर्जी वाङचुक गोल्डकपमा थ्रीस्टार (फाइनल) र त्रिभुवन आर्मी (सेमिफाइनल) मा हराएर उपाधि जितेको थियो । त्यसैले घरेलु मैदानमै भए पनि मछिन्द्रले पारोलाई कमजोर आँक्ने गल्ती गर्ने छैन । लिगमा लगातार तीन खेल जितेर आएको पारोले जेठमा सकिएको लिगपछि आराम गरिरहेको मछिन्द्रलाई कडा चुनौती दिन सक्छ । ‘नयाँ खेलाडी उपयोग गर्ने’किशोर केसीमुख्य प्रशिक्षक, मछिन्द्र क्लबट्रेनिङ सकिसकेको छ । हामी खेलका लागि तयार छौं । हामीसँग १० जना स्ट्राइकर छन् तर खेलाउने तीन जनालाई हो । जुन पोजिसनमा गाह्रो थियो, त्यहाँ नयाँ खेलाडीहरूलाई उपयोग गर्नेछौं ।मेसुके (ओलोमोउ) राम्रा स्ट्राइकर हुन् । उनको कागजसम्बन्धी (भिसा र श्रम स्वीकृति) काम क्लब व्यवस्थापनबाट भइरहेको छ । उनी सिक्किममै छन् । कागजी काम मिलेको अवस्थामा आउन सक्छन् । उनी टिममा प्रयोग गर्ने स्तरका खेलाडी हुन् । अरू नयाँ खेलाडीहरू पनि स्तरीय छन् । राष्ट्रिय टिमकै खलाडीहरू (एरिक विष्ट, आशिष चौधरी, आयुष घलान, सनिश श्रेष्ठ, लाकेन लिम्बू) ल्याएका छौं ।भुटानी टिम राम्रो गरिरहेको क्लब हो, बलियो छ । लिग च्याम्पियन भएरै यहाँ खेल्न आएको हो । उसलाई सम्मान दिनुपर्छ । पारोले आशा गरेको विदेशी खेलाडीबाटै हो । उसका चार विदेशी खेलाडी राम्रा छन् । उनीहरूले धेरै फरक पार्न सक्छन् । उनीहरू छरिता छन्, विशेषगरी सेट पिसमा । हामी ४–३–३ को शैलीमा खेल्दै उनीहरूलाई रोक्न सक्षम छौं । फ्लोरेन्ट (कोअरा) लाई मैले जावलाखेलबाट खेलाएको छु । उनी डिफेन्डिङमा राम्रो गर्न सक्छन्, नेतृत्व पनि लिन्छन् । तर, हाम्रो अट्याकरले उनको डिफेन्डिङलाई चिर्न सक्छ ।‘दर्शकको साथ पाउने आस’विशाल श्रेष्ठ कप्तान, मछिन्द्र क्लब हामी खेलका लागि तयार छौं । जुन पोजिसनमा खेलाडी अलि कम लागेको थियो, त्यही पोजिसनमा नयाँ खेलाडी ल्याएका छौं । छोटो अवधि भए पनि समग्रमा तयारीलाई समय पुगेकै छ ।कुनै पनि टिम कमजोर हुँदैन । पारो राम्रो प्रतिद्वन्द्वी हो । मैले चौथोपल्ट महादेशीय प्रतियोगिता खेल्न लागेको हो । यस्तो अनुभवले राम्रो हुन्छ । हाम्रा सबै खेलाडीले खेलिरहेकै छन् । नेपालमा लिग सकेपछि फुटबल गतिविधि एकदम कम भएको छ । लिगमा पनि खासै दर्शक आउनुभएन । हाम्रो खेल साँझ छ । सबै दर्शक आउने आशा छ । यो खेल जितेर हामी नेपाली फुटबललाई अलि अगाडि बढाउने प्रयास गर्न चाहन्छौं ।पारो एफसीका कप्तानकिन्ले वाङचुक र मुख्य प्रशिक्षक पुष्पलाल शर्मा‘राम्रो चुनौती दिने’पुष्पलाल शर्मा, मुख्य प्रशिक्षक, पारो एफसीअहिले भुटान प्रिमियर लिग भइरहेकाले हाम्रो ट्रेनिङ निरन्तर छ । लिगका तीन खेल खेलेर आएका छौं । हामी राम्रो तयारी गरेर मछिन्द्रको सामना गर्दैछौं । राम्रो प्रतिस्पर्धा गर्ने आशा गरेका छौं ।लिग च्याम्पियन हुनु वा नहुनुले फरक पार्ने छैन । किनभने मैदानमा विपक्षी भनेको विपक्षी नै हो । मछिन्द्र राम्रो टिम हो । उसमा धेरै राष्ट्रिय खेलाडी छन् । मछिन्द्रले धेरै राम्रा खेलाडीलाई मैदानमा उतार्ने छ । हामी आर्टिफिसियल टर्फमा खेल्छौं । त्यसैले घरेलु घाँसे मैदानको फाइदा मछिन्द्रले लिन सक्छ । अहिले नेपालमा प्रतियोगिता भएको छैन र यो हाम्रो लागि फाइदा लिने अवसर हो । हामी राम्रो फाइट (चुनौती) दिनेछौं ।हाम्रो टिमले तेस्रोपल्ट एएफसी कप खेल्न लागेको हो । फ्लोरेन्ट कोअरा (जावलाखेलका पूर्वडिफेन्डर) जस्ता अनुभवी खेलाडीले टिमको समन्वयमा धेरै राम्रो हुन्छ । ‘अनुभवी खेलाडीको फाइदा’किन्ले वाङचुक, कप्तान, पारो एफसीहामी प्रतिस्पर्धा गर्न आएका छौं र त्यसका लागि तयार छौं । सबै शक्ति दिनेछौं । सकारात्मक नतिजा लिएर घर फर्किन चाहान्छौं ।हामीसँग राष्ट्रिय टिम (भुटान) का बाट खेलेका धेरै खेलाडी छन् । उनीहरूले यहाँ आएर पनि खेलिसकेका छन् । यो (दशरथ रंगशाला) मैदानको कन्डिसन, यहाँको मौसमबारे सिनियर र अनुभवी खेलाडी जानकार छन् र यसबारे उनीहरूले हामीलाई भनिसकेका छन् । उनीहरूको अनुभवले हाम्रो टिमलाई फाइदा गर्छ नै । मोहन बगान (प्रारम्भिक चरण २ को प्रतिद्वन्द्वी) को बारेमा अहिले नसोचौं । हामी मछिन्द्रविरुद्धकै खेलमा केन्द्रित छौं ।